Joe F - HDS Entertainment
Miskien pols ook van die liefde en bekoring en illustreer ‘n heel ander faset van dié Pretorianer – hy is ‘n ballade- en minnesanger wat met klank en liriek menige knieë kan laat lam word. Die titelsnit is egter ‘n hoë-oktaan-treffer waarin pop en rock teen ‘n vuurspuwende ritme met Joe F se stomende stemwerk gekombineer word.
Super Rugby Man, wat voorheen op die versamelalbum Greatest Rugby Hits saam met goue oues van onder andere Toto ingesluit is, is nou vir die eerste keer op Joe F se eie album. Daarmee saam sing hy ‘n Engelse snit, I Miss You, met die aktrise Carla Else wat eersdaags in Getroud met rugby te sien sal wees. “Ek en Carla is goeie vriende wat een aand sommer net vir die grap saamgesing het en besef het ons klink nogal goed saam. Ons wou albei graag hierdie liedjie saam opneem en kyk hoe ver ons dit kon vat.”
Dit is vir Joe F ‘n voorreg as hy iemand met sy Godgegewe talente kan roer. Hy was immers net drie jaar oud, toe hy in die kerk met oortuiging verklaar het dat hy as sanger en musikant sy brood en botter gaan verdien. “Die dominee het my gevra wat ek gaan doen as ek eendag groot is. Ek het dadelik gesê: ‘Sing en dans!’ ”
Hou My Vas is ‘n kraakvars album wat oorloop van die treffers – liedjies wat nes sy voorganger, maande nadat dit die winkelrakke getref het, steeds die top10-lyste gaan haal. Waar soveel ander musiekmakers stagneer of aan hul resepteboeke vasklou, is Joe F in ‘n melkweg van sy eie waar hy skitter met musiek wat al die kleure en klanke van die heelal weerspieël.
Video: Joe F en Carla Else -- I miss you Video: Joe F - Vliegmasjien Video: Joe F - Hartklop African